Omstrede pastoor en vrou in hofShepherd Bushiri en sy vrou Mary in die hof (Foto: Nasionale Vervolgingsgesag via ANA) Shepherd Bushiri, leier van die Enlightened Christian Gathering Church (ECG)-kerk en sy vrou Mary het Woensdag in ‘n hof in Pretoria verskyn vir hul aansoek om borgtog. Ephraim Nyondo, woordvoerder van die ECG, het in ŉ verklaring gesê die staat het die aansoek om borgtog teengestaan en versoek dat die saak uitgestel word. “Ons prokureurs het driftig die staat se versoek teengestaan en gesê hulle is gereed om verklarings vir die aansoek om borgtog in te dien,” het Nyondo gesê. Die landdros sal na verwagting Vrydag uitspraak lewer oor die uitstel en moontlik ook die verhoor vir die aansoek om borgtog. “Ons is baie ongelukkig. Dit is om van die kriminele regstelsel ŉ wapen te maak.” Volgens Nyondo behou die staat die reg voor om persone in hegtenis te neem en te vervolg, “maar hulle kan nie net altyd inhegtenisnemings doen en dan aanvoer hulle is nie gereed om voort te gaan nie.” Hy sê die egpaar het nog altyd skuld ontken. “Ons hoop dat die staat sonder dadelik met hul saak sal voortgaan sodat die waarheid aan die lig kan kom.” Maroela Media het vroeër berig die Bushiri-egpaar word saam met ’n ander egpaar van betrokkenheid by bedrog en geldwassery ten bedrae van R102 miljoen beskuldig.